DA Den Europæiske Unions Tidende CE 84/44

(2004/C 84 E/0050)

SKRIFTLIG FORESPØRGSEL P-3036/03

af Niall Andrews (UEN) til Rådet

(8. oktober 2003)

Om: Bekæmpelse af sulten i verden

Vil Rådet gøre rede for sin prioritering under det italienske formandskab med hensyn til bekæmpelse af dels den fortsat yderst udbredte sult og fattigdom i verden og dels udryddelse af sygdom blandt unge mennesker?

Svar

(8. marts 2004)

Rådet har som det ærede parlamentsmedlems opmærksomheden henvendt på udviklingssamarbejde med det hovedformål at nedbringe fattigdommen og på sigt udrydde den. Rådet bekræfter sit tilsagn om, at det i de kommende måneder og år vil forfølge dette mål, navnlig via støtte til økonomisk, social og miljømæssigt bæredygtig udvikling samt gradvis inddragelse af udviklingslandene i verdensøkonomien. Rådet minder i denne anledning om betydningen af fødevaresikkerhed og bæredygtig udvikling i landdistrikterne, som er en af de seks prioriteter inden for Det Europæiske Fællesskabs udviklingsbistand.

Bekæmpelse af fattigdom er et led i de udviklingsmål, der blev udstukket i Millenium-erklæringen, som blev vedtaget af De Forenede Nationers generalforsamling i september 2000, og som sigter på at reducere fattigdom, sult og fattigdomsbetingede sygdomme, som f.eks. HIV/SIDA, malaria og tuberkulose med 50 %, inden 2015. Fællesskabets politik for udviklingssamarbejde er således snævert knyttet til de internationale forpligtelser.

Rådet erindrer om, at det har godkendt konklusionerne fra De Forenede Nationers konference i Monterrey. På Det Europæiske Råds møde i marts 2002 i Barcelona forpligtede medlemsstaterne sig i fællesskab til at øge deres offentlige udviklingsbistand, som bør nå op på 0,39 % af medlemsstaternes BNI i 2006, hvilket vil være et første vigtigt skridt i retning af at nå De Forenede Nationers mål om at yde 0,7 % af BNI som offentlig udviklingsbistand. Der erindres i den forbindelse om, at Den Europæiske Union og dens medlemsstater i forvejen finansierer mere end 50 % af den samlede udviklingsbistand.

I Rådets konklusioner fra maj 2002 vedtog Den Europæiske Union, at en væsentlig del af denne forhøjelse af den offentlige udviklingsbistand skulle gå til støtte til samfundsudviklingen i udviklingslandene med særlig vægt ikke blot på at forbedre sundhed og uddannelse, men også de tre største overførbare sygdomme.

Endelig havde mødet i 3. Komité under FN's 58. Generalforsamling, der begyndte den 6. oktober, udarbejdet en resolution om børns rettigheder, som omhandler børns fattigdom og børns helbred.

I det foreliggende udkast til resolution erkender EU, at der er behov for øget rådighed over og effektiv tildeling af midler for at sikre, at alle målene for udvikling og nedbringelse af fattigdom i De Forenede Nationers Millenium-erklæring nås inden for de fastsatte tidsrammer, og for at der gøres en indsats for børns rettigheder.

EU søger i denne tekst også at tilskynde til opnåelse af det bedst mulige sundhedsniveau, ved at der bl.a. udvikles bæredygtige sundhedssystemer og sociale ydelser, der i særlig grad fokuserer på sygdomsforebyggelse, underernæring, invaliditet og børne- og småbørnsdødelighed, præ- og postnatal sundhedstjeneste, unges særlige behov, reproduktiv og seksuel sundhed, risici i forbindelse med narkotikamisbrug og vold, og ved at der sikres adgang til sådanne systemer og ydelser. Endvidere nævnes nødvendigheden af at sikre effektiv forebyggelse af HIV-infektioner, at støtte og rehabilitere børn og deres familier, der er ramt af HIV/AIDS, samt at beskytte børn, der er ramt af HIV/AIDS mod alle former for diskriminering, stigmatisering, midbrug og forsømmelse.